**1. Általános rendelkezések**

1.1. Az Ukrajnai Magyar Demokrata Szövetség (UMDSZ) — a továbbiakban Szövetség, önkéntes alapon szerveződő társadalmi egyesülés, amely az Ukrajnában élő magyarok nemzeti hagyományainak megőrzése és a magyar nemzeti öntudat formálása, erősítése érdekében jött létre.

1.2. A Szövetség Ukrajna alkotmánya, Ukrajna civil szervezetekről szóló törvénye, A jogi személyek, egyéni vállalkozók és civil szervezetek állami nyilvántartásba vételéről szóló törvény, valamint további hatályos törvények értelmében működik. A szervezet programmal, az ülések során elfogadott működési renddel rendelkezik, amelyek tartalmazzák a szervezet működésének célját és feladatait, valamint meghatározzák azok megvalósítási feltételeit.

1.3. A Szövetség önkéntesség, önirányítás, és a törvény előtti egyenlőség elvei szerint működik, tagjainak nincsenek anyagi érdekeltségei, a működése átlátható, nyílt és nyilvános. A szervezet fontosnak tartja kihangsúlyozni, hogy az Ukrajnában élő magyar kisebbség a világon élő magyarság szerves része, és szoros kapcsolatot tart fenn a Magyarországon és más országokban működő magyar civil és politikai szervezetekkel.

1.4. A Szövetség szabadon választhatja meg tevékenységi körét a hatályos jogszabályok előírásai szerint.

1.5. A Szövetség működési formája civil szervezet, tevékenységét Ukrajna egész területén fejti ki.

1.6. A Szövetség megnevezése ukrán nyelven: Demokratychna Spilka Uhortsiv Ukrayiny, rövid megnevezése: UMDSZ.

1.7. A Szövetség tevékenysége társadalmi jellegű, ami lehetővé teszi, hogy együttműködjön különböző állami szervekkel, más civil szervezetekkel, mozgalmakkal, alapítványokkal és magánszemélyekkel.

1.8. A Szövetség a törvény értelmében történő állami nyilvántartásba vétel pillanatában válik jogi személlyé.

1.9. A Szövetség határozatlan időre alakul meg.

1.10. A Szövetség rendelkezik saját körpecséttel, a Szövetség nevével ellátott fejléces nyomtatványpapírral, emblémával, valamint zászlóval, amelyeket a hatályos jogszabályokban meghatározott módon szükséges bejegyezni, valamint amelyek előzetes vázlatait az elnökség hagyja jóvá. A Szövetség rendelkezik továbbá pénzforgalmi-és devizaszámlával, valamint egyéb, a működéséhez szükséges adatokkal.

1.11. A Szövetségnek jogában áll vagyoni és nem vagyoni személyes jogokat szerezni, valamint felperesként és alperesként részt venni bírósági ügyintézésben, akár külföldön is.

1.12. A Szövetség beléphet nemzetközi civil szervezetekbe, fenntarthat nemzetközi kapcsolatokat, köthet nemzetközi szerződéseket, valamint részt vehet olyan rendezvények lebonyolításában, amelyek nem mondanak ellent Ukrajna nemzetközi kötelezettségeinek.

**2.A Szövetség tevékenységének célja, feladatai és fő irányvonalai**

2.1. A Szövetség fő feladata a magyarság jogainak védelme és képviselete, valamint azon erőfeszítések támogatása és célok megvalósítása, amelyeket a Szövetség tagjai dolgoztak ki, továbbá az ő tevékenységüknek a koordinálása.

2.2.A fenti cél megvalósítása érdekében a Szövetség a következő feladatokat hajtja végre:

- Az Ukrajnában élő magyar kisebbség érdekeinek joga és képviselete;

- Elősegíti az Ukrajnában élő magyarság békés együttélésen alapuló kapcsolatát másnépekkel, az ukrajnai civil társadalom építése az általánosan elismert emberi jogok értelmében;

- Elősegíti a demokráciát és a szólásszabadság védelmét;

- Elősegíti a társadalom környezetvédelmi és kulturális tudatosságának a növelését;

- Elősegíti a civil aktivitás növekedését;

- Társadalmilag fontos projektek megvalósításával elősegíti a humanitárius és társadalmi szféra fejlődését helyi szinten (oktatás, tudomány, kultúra, művészet, információ, turizmus, sport és szabadidő, egészségügy, szociális védelem, civil és helyi önkormányzatok);

- Elősegíti a gazdaság fejlődését, különös tekintettel a befektetések bevonására, valamint a kis- és középvállalkozások támogatására;

- Elősegíti az állampolgárok jogi tudatosságának a növelését, valamint segítséget nyújt törvényes jogaik és érdekeik védelmében;

- Elősegíti az országos, regionális, helyi és nemzetközi programok gyakorlati megvalósítását; Segítséget nyújt a tehetséges és kreatív fiatalok számára, elősegítve a fejlődésüket;

- Elősegíti a kulturális örökség, a történelmi környezet, a történelmi és kulturális emlékek és temetkezési helyek védelmét és megőrzését;

- Elősegíti az egészségügy, a mozgáskultúra, a sport és a turizmus fejlődését, hirdeti az egészséges életmódot, jogi tanácsadást nyújt a lakosság számára, segítséget nyújt a beteggondozásban, a mozgássérültek, egyedülálló és idős személyek gondozásában, valamint minden olyan állampolgárnak, aki testi, anyagi, vagy egyéb hátrányos helyzete miatt szociális segítségre és törődésre szorul.

2.3. A fenti célok elérése és teljesítése érdekében a Szövetség az alábbi tevékenységeket végzi:

- Koordinálja a tagok olyan tevékenységét, amely a Szövetség céljának és feladatainak a megvalósítására irányul, ennek megfelelő rendezvényeket bonyolít le;

- Támogatja a különböző kezdeményezéseket, törvénytervezeteket a szociális védelem, egészségügy, illetve oktatás területén, amelyek a lakosság társadalmi, civil, gazdasági és kulturális jogainak az érvényesítésére irányulnak;

- Javaslatokat terjeszt elő az állami hatóságok és egyéb önkormányzatok felé a szociális védelem, egészségügy és oktatás színvonalának javítására, valamint a különböző társadalmi rétegekhez tartozó lakosság társadalmi, civil, gazdasági és kulturális jogainak a védelméért;

- Finanszírozza vagy közvetlenül támogatja olyan tudományos, kutatói és oktatóközpontok működését, amelyek tevékenységi köre összefügg a Szövetség alapszabályában foglalt tevékenységével;

- Finanszíroz vagy önállóan valósít meg különböző programokat és projekteket;

- Pénzügyi és szervezői segítséget nyújt különböző szervezeteknek és intézményeknek, amelyek tevékenységi köre összefügg a Szövetség alapszabályában foglalt tevékenységével;

- Együttműködik más országok civil szervezeteivel, tudományos és kulturális intézményeivel;

- Kiadói tevékenységek szervezését finanszírozza a Szövetség tevékenységével összefüggően, létre hozhat saját nyomtatott kiadványokat, információs anyagokat;

- Elősegíti a különböző ismeretterjesztő és oktató jellegű kiadványok megjelenését beleértve a kiadás finanszírozását;

- A média közreműködésével, folyóiratok és saját kiadványok segítségével ismeretterjesztő és oktatói jellegű tevékenységet folytat, a Szövetség alapszabályában foglalt céljaival összhangban;

- A hatályban lévő jogszabályok értelmében részt vesz a különböző fesztiválok, vásárok és egyéb rendezvények szervezésében és lebonyolításában, az így keletkezett bevétel kizárólag a Szövetség alapszabályában foglalt céljainak megvalósítására fordítható;

- Segítséget nyújt különböző nonprofit szervezetek létrehozásához és fejlődéséhez;

- A Szövetség tagjainak kezdeményezésére rendezvényeket szervez, koordinál és finanszíroz;

- Együttműködik az állami hatóságokkal és helyi önkormányzati szervekkel;

- Részt vesz különböző programok és projektek kidolgozásában.

2.4. Az alapszabályban foglalt célok és feladatok megvalósítása érdekében, valamint a hatályos jogszabályokkal összhangban a Szövetség az alábbi jogokkal rendelkezik:

- Részt vehet a civil és jogi ügyintézésben, szerezhet vagyoni és nem vagyoni jogokat, felperesként indíthat bírósági ügyeket;

- Rendezhet békés gyülekezéseket;

- Bevonhatja az állampolgárokat, cégeket, intézményeket és szervezeteket, belföldieket és külföldieket egyaránt a Szövetség anyagi támogatásába;

- Együttműködhet más civil szervezetekkel az alapszabályban foglalt tevékenységekkel összhangban;

- A hatályos jogszabályokban meghatározott eljárás szerint javaslatokkal, indítványokkal és panaszokkal fordulhat az állami hatóságokhoz, helyi önkormányzati szervekhez, valamint azok felhatalmazott munkatársaihoz;

- A Szövetség alapszabályban foglalt feladatainak végrehajtása céljából bérelhet, vagy ingyenesen igénybe vehet ingatlant, felszerelést, közlekedési eszközt és egyéb vagyont;

- A hatályos jogszabályokkal összhangban részt vehet az állami hatóságok, illetve helyi önkormányzatok által kibocsátott jogi dokumentumok kidolgozásában, amennyiben azok a Szövetség tevékenységét vagy fontos állami és társadalmi kérdéseket érintenek;

- Beléphet olyan, önkéntes alapon működő egyesületekbe, amelyek elősegítik az alapszabályban foglalt feladatok megvalósítását;

- A civil szervezetekről szóló törvény értelmében önkéntes alapon létrehozhat civil egyesületeket, majd ezekkel együttműködési szerződést köthet;

- Képviselheti és megvédheti saját törvényes érdekeit, valamint tagjainak az érdekeit az állami hatóságoknál, a helyi önkormányzatoknál, intézményeknél és szervezeteknél a bíróságon, más állampolgárok előtt;

- A hatályos jogszabályokban meghatározott módon közérdekű és nyilvános információt kaphat az állami hatóságoktól és helyi önkormányzatokról, amennyiben ez az információ szükséges az alapszabályban foglalt feladatok megvalósításához;

- Alapíthat különböző médiaegységeket az alapszabályban foglalt célok megvalósítása érdekében;

- Terjesztheti a Szövetségről szóló információt, hirdetheti annak célját és feladatait, elősegítheti az oktatási és tudományos tevékenységet a más országok példamutató tapasztalatának átvételét;

- Támogathat, illetve részt vehet nemzeti és nemzetközi fórumok, szimpóziumok, konferenciák, kiállítások, versenyek szervezésében és lebonyolításában;

- Rendelkezhet saját szimbólumokkal, amelyeket az Ukrajnában hatályos törvények értelmében be kell jegyezni.

**3.A Szövetség tagsága, a tagság megszüntetése, a tagok jogai és kötelességei**

3.1. A szervezet tagsága egyéni.

3.2. Nemzetiségtől, vallási és világnézeti hovatartozásától függetlenül a Szövetség egyéni tagja lehet minden olyan ukrán állampolgár, aki betöltötte 14. életévét és elfogadja ezen Alapszabályt.

3.3. Az egyéni tagok felvétele a jelentkező írásos kérvénye alapján az Elnökség határozata értelmében történik az Elnök nevére beérkezett írásos tagfelvételi kérelem beérkezésétől számított 30 napon belül.

3.4. A tagfelvételről szóló döntést az elnökség egyszerű többséggel hozza meg

3.5. A Szövetség tagsága a Szövetség fennállásának teljes időtartama alatt érvényes, amennyiben nem történik meg a tagság megszüntetése a jelen alapszabály értelmében.

3.6.A Szövetség tagjainak nyilvántartását a Szövetség elnöksége vezeti.

3.7.A Szövetség tagsága személyes kérelem benyújtásával történik meg, a kérelemnek elnökséghez történő beérkezésekor.

3.8. Egy tag kizárása az alábbi esetekben történhet:

- Amennyiben az érintett személy többé nem vesz részt közvetlenül a Szövetség tevékenységében;

- Amennyiben az érintett személy nem tartja be a Szövetség vezető szerveinek azon döntéseit, amelyek az alapszabályban foglalt feladatok teljesítésével kapcsolatosak;

- Amennyiben az érintett személy olyan információt terjeszt, amely nem felel meg a valóságnak és sérti a Szövetség érdekeit;

- A tag halála esetén.

3.9. A tag kizárásáról szóló döntést az elnökség hozza meg egyszerű többséggel.

3.10. Azon elismert személyek, akik elősegítik a Szövetség működését, megválaszthatók tiszteletbeli tagként.

3.11. A Szövetség tagságát tagsági igazolvány tanúsítja, ennek formáját az elnökség hagyja jóvá.

3.12.A Szövetség tagja jogosult:

- Választóként és megválasztottként részt venni a Szövetség vezető testületeinek munkájában;

- Részt venni a Szövetség tevékenységével kapcsolatos kérdések megvitatásában a vezető testületek tagjaiként;

- Javaslatokat benyújtani a Szövetség vezető testületeihez és kiállni a véleményük mellett a szavazatok többségének az elnyerése érdekében;

- Részt venni a vezető testületek gyűlésein és megbeszélésein;

- Információban részesülni a Szövetség tevékenységével kapcsolatban;

- Szabadon védelmezni és kampányolni olyan kérdések és javaslatok mellett, amelyekről a Szövetség tárgyal – egészen a döntés meghozataláig;

- Kifejezni véleményüket a vezető testületekbe előterjesztett személyekről;

- Részt venni valamennyi, a Szövetség által lebonyolított rendezvényen;

- Segítségben részesülni a Szövetségtől;

- Szabadon kilépni a Szövetségből írásos kérelem benyújtása után.

3.13.A Szövetség tagja köteles:

- Betartani a jelen alapszabály követelményeit;

- Aktívan részt venni a Szövetség testületei határozatainak a végrehajtásában;

- Távol tartani magát minden olyan tevékenységtől, amely kárt okozhat a Szövetségnek;

- Betartani a jelen alapszabály követelményeit, a Szövetség egyéb elsődleges szabályait, valamint betartani a Szövetség közgyűlésének és elnökségének valamennyi határozatát;

-A Szövetség alapszabályában foglalt céloknak és feladatoknak megfelelően cselekedni.

 3.14. A tagsági és belépési díjak összegét, valamint a befizetés rendjét a Szövetség közgyűlése határozza meg.

3.15. A tagsági és belépési díjak befizethetők pénzösszegként és vagyoni tárgyként, továbbá a Szövetség elnöksége által értékelt kreatív ötlet formájában.

3.16.A Szövetség elnökségi határozata értelmében a tagok mentesülhetnek a tagsági és belépési díj befizetésének kötelezettsége alól.

**4. A Szövetség vezető testületei**

4.1. A Szövetség felső vezető testületei:

- Országos Közgyűlés (a továbbiakban Közgyűlés);

- Ukrajnai Magyar Nemzeti Tanács;

- Országos Elnökség.

 4.1.1. Az UMDSZ Közgyűlése (a továbbiakban Közgyűlés).

A Közgyűlés négyévente ülésezik. Rendkívüli közgyűlést szükség esetén az Ukrajnai Magyar Nemzeti Tanács hívhat össze. A képviseleti arányokról és a küldöttek megválasztásának módjáról az Ukrajnai Magyar Nemzeti Tanács dönt.

4.1.2. A Közgyűlés határozatképességéhez a küldöttek 2/3-os jelenléte szükséges. Ha a Közgyűlés nem határozatképes, akkor azt két héten belül újra össze kell hívni. Ebben az esetben a határozatképességet a küldöttek 1/2 része biztosítja.

4.1.3. A Közgyűlés határozataihoz a jelenlévő küldöttek szavazatainak többsége szükséges. A Közgyűlés munkarendjét a Közgyűlés Ügyrendi Szabályzata határozza meg.

4.1.4. A Szövetség elnöke által aláírt közgyűlési határozatokat 15 napon belül meg kell küldeni a járási (városi) és regionális szervezeteknek, valamint az Ukrajnai Magyar Nemzeti Tanács tagjainak.

4.1.5. A Közgyűlés kizárólagos hatáskörébe tartozik:

– a Szövetség Alapszabályának, Programjának, Működési Szabályzatának, valamint a Közgyűlés Ügyrendi Szabályzatának elfogadása és módosítása;

– megszabni a Szövetség tevékenységének főbb irányvonalait;

– az Ukrajnai Magyar Nemzeti Tanács megválasztása;

– a Szövetség elnökének megválasztása 4 éves időtartamra; az Elnök egyben az Elnökségi Tanács tagja és vezetője;

– az Ellenőrző Bizottság, valamint az Etikai és Szabályzat-felügyelő Bizottság megválasztása, azok Működési Szabályzatának elfogadása;

– meghallgatni az elnök, az Ukrajnai Magyar Nemzeti Tanács elnöke, valamint az Ellenőrző Bizottság, az Etikai és Szabályzat-felügyelő Bizottság beszámolóját;

– dönt a Szövetség megszűnéséről.

4.2.1. Az Ukrajnai Magyar Nemzeti Tanács.

Az Ukrajnai Magyar Nemzeti Tanácsot a Közgyűlés választja négy évre. A Közgyűlések közötti időszakban a Szövetség tevékenységét az Országos Tanács irányítja. Az Ukrajnai Magyar Nemzeti Tanács döntéshozatali joggal rendelkezik minden olyan kérdésben, amely nem tartozik a Közgyűlés kizárólagos hatáskörébe. Az Ukrajnai Magyar Nemzeti Tanács munkáját a Nemzeti Tanács Elnöke irányítja.

 4.2.2. Az Ukrajnai Magyar Nemzeti Tanács tagjai: a járási (városi) és regionális szervezetek, a kollektív tagok képviselői, illetve a megyei, járási, városi tanácsok képviselői.

4.2.3. A Nemzeti Tanács ülését a Tanács Elnöke hívja össze évente legalább egyszer. Szükség esetén az Országos Elnökség javaslata alapján rendkívüli ülés is összehívható. A Nemzeti Tanács rendkívüli ülésének összehívását a Nemzeti Tanács tagjainak többsége is kezdeményezheti.

4.2.4. Az Ukrajnai Magyar Nemzeti Tanács hatásköre:

– elfogadja a Tanács Ügyrendi Szabályzatát;

– jóváhagyja az évi költségvetést és meghallgatja az előző évi beszámolót a pénzügyi tevékenységet illetően;

– összehívja az UMDSZ Közgyűlését;

– dönt a különböző szervezeti alegységek létrehozásáról és megszüntetéséről, valamint a vezetők kinevezéséről; – Jóváhagyja az Elnökség összetételét;

– kinevezi és felmenti tisztségéből az állandó szakmai bizottságok elnökeit;

4.2.5. A Tanács vezetője a Szövetség Elnöke, ő hívja össze és vezeti a tanács üléseit, valamint beszámol a tanács munkájáról a közgyűlés előtt.

4.3.1. Az Országos Elnökség (a továbbiakban: Elnökség).

A Szövetség legfelsőbb operatív szerve az Országos Elnökség, amelyet a Nemzeti Tanács választ saját soraiból az elnök javaslata alapján 4 éves időtartamra.

4.3.2. Az Ukrajnai Magyar Nemzeti Tanács ülései közti időszakban az Országos Elnökség irányítja a Szövetség tevékenységét a Közgyűlés és a Nemzeti Tanács által hozott döntések alapján, a Szövetség Programjában és ezen Alapszabályban megfogalmazott célok és feladatok teljesítésének érdekében, a Szövetség Működési Szabályzatában rögzített elvek betartásával.

4.3.3. Az Országos Elnökség havonta egyszer ülésezik. A Szövetség elnöke soron kívüli üléseket is összehívhat. Az országos Elnökség tagjai többségének kezdeményezésére a Szövetség elnöke egy héten belül köteles összehívni az elnökségi ülést.

4.3.4. Az Országos Elnökség döntéseit egyszerű szótöbbséggel hozza. Szavazati egyenlőség esetén a Szövetség elnöke által támogatott javaslat a mérvadó.

4.3.5. Az Országos Elnökség a tagok 2/3 részének jelenléte esetén határozatképes.

4.3.6. Az Országos Elnökség hatásköre:

– az elnök javasolja az Ukrajnai Magyar Nemzeti Tanács és a Közgyűlés összehívását;

– irányítja a szakmai bizottságok munkáját;

– abban az esetben, ha a szakmai bizottságok elnökei nem teljesítik, vagy nem megfelelően végzik feladataikat, javasolja az Ukrajnai Magyar Nemzeti Tanácsnak visszahívásukat és javaslatot tesz ideiglenes elnök kinevezésére;

– ha az Országos Elnökség tagja sorrendben háromszor igazolatlanul marad távol az elnökségi ülésről, kéri az Etikai és Szabályzat-felügyelő Bizottságot fegyelmi eljárás lefolytatására az említett személlyel szemben; – a Szövetség céljainak teljesítése érdekében egyéb feladatokat végez.

4.4.1. A Szövetség bizottságai.

Az UMDSZ Közgyűlése megalakítja az Ellenőrző Bizottságot, valamint az Etikai és Szabályzat-felügyelő Bizottságot, jóváhagyja azok működési szabályzatát. Jelölési joggal ezekbe a bizottságokba a járási (városi) és regionális szervezetek, valamint a Szövetség kollektív tagjai rendelkeznek. Ezeknek a bizottságoknak a tagjai nem választhatók a Szövetség egyetlen vezető testületébe sem és nem vállalhatnak semmilyen egyéb tisztséget a Szövetségen belül.

4.4.2. Az Ellenőrző Bizottság felügyeli a Szövetség pénzügyi tevékenységét és a Közgyűlésen számol be az elvégzett munkáról.

4.4.3. Az Etikai és Szabályzat-felügyelő Bizottság értelmezi az Alapszabályt, elemzi a szervezeti egységek vagy egyes tisztségviselők által hozott döntéseket, és véleményt nyilvánít azok jogosultságát illetően.

4.4.4. Az Ukrajnai Magyar Nemzeti Tanács az Országos Elnökség javaslata alapján állandó szakmai bizottságokat hoz létre és jóváhagyja azok működési szabályzatát. A Szövetség elnökének javaslata a bizottságok elnökét.

4.5.1. A Szövetség elnöke.

A Szövetség elnöke – a Szövetség elsőszámú tisztségviselője. Hivatalból ő az Országos Elnökség vezetője. A Közgyűlések közötti időszakban irányítja az Országos Elnökség munkáját, összehívja és vezeti annak üléseit. Kezdeményezheti az UMDSZ Közgyűlésének, az Ukrajnai Magyar Nemzeti Tanács és az Országos Elnökség összehívását.

4.5.2. A Szövetség elnökét az UMDSZ Közgyűlése választja 2/3 szótöbbséggel négy évre. Kizárólag a Szövetség egy tagja választható meg az elnöki tisztségre.

4.5.3.Hatáskörének megfelelően a Szövetség elnöke:

– Irányítja a Szövetség elnökségét;

– Biztosítja a Szövetség alapszabályában foglalt feladatainak és a közgyűlés határozatainak a megvalósítását;

– Pénzforgalmi számlákat nyit pénzintézetekben;

– Pénzügyi dokumentumok esetében aláírási joggal rendelkezik;

– Irányítja a Szövetség alkalmazottainak a tevékenységét;

– Rendeleteket és határozatokat ad ki, melyek betartása kötelező jellegű a Szövetség valamennyi tagjára nézve;

– Egyéb, a közgyűlés által ráruházott feladatokat teljesít.

4.5.4. A Szövetség elnöke átadhatja hatáskörének egy részét (a többi elnökségi tag beleegyezésével) az egyik elnökségi tagnak,amit megfelelő határozat vagy rendelet formájában iktatni kell,szükség esetén meghatalmazással is. Az Elnök távollétében feladatait egy elnökségi tag látja el az Elnökség többségének előzetes beleegyezésével.

**5. Panaszok a Szövetség vezető testületeinek határozatait, tevékenységét és tétlenségét illetően. A panaszok benyújtásának és vizsgálatának rendje**

5.1. A Tanács, az Elnökség valamint az Elnök határozatait, tevékenységét vagy tétlenségét illetően panasz nyújtható be az Etikai Bizottság, a Közgyűlés vagy a bíróság felé.

5.2. A Közgyűlés határozatát, tevékenységét vagy tétlenségét kizárólag a bíróságon lehet megtámadni.

5.3. A beérkezett panaszokat a Közgyűlés nyílt tárgyalás során vizsgálja meg: a panasz felolvasása után a döntéshozatal egyszerű többséggel történik. A panaszok bírósági úton történő vizsgálata az Ukrajnában hatályos jogszabályok szerint történik.

**6. A vezető testületek beszámolásának rendje a Szövetség tagjai felé**

6.1. A Szövetség Tanácsa és Elnöksége évente legalább egyszer beszámol a tagoknak a saját tevékenységéről.

6.2. Minden naptári év végén a Szövetség Elnöke a Közgyűlés során beszámol a tagoknak az elmúlt év során elvégzett munkáról.

**7. A Szövetség pénzforrásai és vagyona, azok felhasználási módja**

7.1. A Szövetség egy nonprofit civil szervezet.

7.2. A Szövetség az Alapszabályban megfogalmazott célok és feladatok teljesítése érdekében saját pénzeszközökkel és más vagyonnal (ingatlannak, ingóságokkal, felszereléssel, járművekkel és más, a törvény által engedélyezett vagyonnal) rendelkezhet.

7.3. A Szövetség nem tartozik felelősséggel a tagok egyéni kötelezettségeiről, a tagok pedig nem felelnek a Szövetség kötelezettségeiről.

7.4. A Szövetség együttműködik más egyesületekkel, vallási szervezetekkel, magánszemélyekkel és jogi személyekkel, amelyek hozzájárulnak a szervezet feladataihoz, valamint közös programokat bonyolít le külföldi szervezetekkel, jogi személyekkel és egyénekkel.

7.5. A Szövetség jövedelemforrásai:

- vissza nem térítendő pénzügyi támogatás vagy önkéntes adomány formájában kapott pénzeszközök vagy vagyontárgyak;

- passzív jövedelem;

- a Szövetség által a fő tevékenységből beérkezett pénzeszközök vagy vagyontárgyak, figyelembe véve a hatályos jogszabályok előírásait;

- támogatások az állami vagy helyi költségvetésekből, állami forrásokból, egyéb jótékonysági, humanitárius támogatás, kivéve a fizetett szolgáltatások árát szabályozó támogatást, amelyben civil szervezetek vagy azok kedvezményezettjei részesülnek a hatályos jogszabályok előírásai szerint, az említett árak csökkentése érdekében.

7.6. A Szövetséghez történő hozzájárulás pénz, anyagi eszköz, munka és szolgáltatás révén történhet, a megfelelő pénzeszközök, tulajdon, szolgáltatások átruházása során.

7.7. A Szövetség tulajdonát és pénzeszközeit a feladatok elvégzésére és tevékenységének céljaira, valamint a Szervezet fenntartására kell fordítani, beleértve:

- a Szövetség munkatársainak, valamint a munkaszerződés értelmében dolgozók fizetése;

- a helyiségek bérleti díjai, működésének, javításának, a szükséges berendezések beszerzésének költségei;

- az információs, hirdetési és egyéb nyomdai termékek közzétételének költségei;

- más szervezetek által végzett tevékenységekből származó részesedés, amennyibe ez megfelel a Szövetség Alapszabályba foglalt feladatainak;

- az egyes programok - beleértve az oktatást is - célzott finanszírozása, valamint rendezvények, workshopok, valamint tudományos konferenciák.

7.8. A Szövetség ingatlannal rendelkezik, amelyet a hatályos törvények értelmében birtokol, felhasznál és átruház a Szövetség céljai s Alapszabályban foglalt feladatai szerint.

7.9. A Szövetség által létrehozott intézmények és szervezetek kötelesek iktatni a működési és számviteli, statisztikai beszámolókat, szerepelni az állami adóhivatal nyilvántartásában és a törvény által előírt módon hozzájárulni az állami költségvetéshez.

7.10. A Szövetség Jövedelme (nyeresége) kizárólag a jelen Alapszabályban meghatározott feladatok, célok teljesítésére és a Szövetség fenntartására használható.

7.11. A Szövetség jövedelme nem osztható fel a tagok, alapítók, alkalmazottak (kivéve a munkabérek kifizetését és a munkaviszonnyal kapcsolatos járulékokat), tisztviselők és egyéb, a Szövetséggel kapcsolatban álló személyek között, nem használható fel a Szövetség bármely tagjának a javára.

**8. A Szövetség szervezeti egységeinek létrehozása, tevékenysége és megszüntetése**

8.1. A Szövetségnek lehetnek szervezeti alegységei, amelyek a Tanács döntése értelmében jönnek létre

8.2. A szervezeti alegység a Szövetség tagjainak egyesülése során jön létre területi (földrajzi) alapon legalább két tag lakhelyén.

8.3. A Szövetség szervezeti egységei nem rendelkeznek jogi személy státusszal.

8.4. A Szövetség szervezeti alegységei tevékenységük során a jelen Alapszabály szerint járnak el.

8.5. A létrehozott szervezeti alegység adatait át kell adni a hatályos állami nyilvántartó szervnek.

8.6. A szervezeti alegységek képviselik a Szövetség érdekeit, és biztosítják az Alapszabályban foglalt feladatok megvalósítását.

8.7. A szervezeti alegység vezető testülete a taggyűlésből és a vezetőből áll, akit a Tanács jelöl ki négy éves időtartamra.

8.8. A szervezeti alegységek hatásköre:

– a Szövetség céljainak és feladatainak a megvalósítása az adott településen a Közgyűlés határozata által kijelölt korlátokon belül;

– új tagok bevonása a hatályos jogszabályok betartásával;

– a Szövetség képviselete az adott közigazgatási egység területén.

8.9. A szervezeti alegység vezetője megszervezi a tagok munkáját a jelen Alapszabály betartását illetően, vezeti a tagok nyilvántartását,valamint más, a Szövetség vezető szervei által ráruházott feladatokat lát el.

8.10. A szervezeti alegység vezetőjének jogai:

– felhasználhatja a Szövetség megnevezését és szimbólumait a Szövetség feladatainak a végrehajtása érdekében;

– segítségben részesülhet a Szövetség feladatainak a teljesítése során a vezető testületek és tisztségviselők részéről; – részt vehet a Szövetség ülésein;

– indítványokkal fordulhat a Szövetség vezető szerveihez;

– megvédheti saját törvényes jogait és érdekeit.

8.11. A szervezeti egység vezetőjének kötelezettségei:

– betartani a Szövetség alapszabályának a követelményeit;

– végrehajtani a Szövetség vezető testületeinek határozatait (amennyiben azok a jelen Alapszabály és a hatályos jogszabályok betartásával születtek);

– megakadályozni minden olyan cselekvést, amely kárt okozhat a Szövetség tagjainak becsületében és méltóságában.

8.12. A szervezeti alegység működése megszüntethető annak bezárásával a közgyűlés határozata értelmében, valamint bírósági határozattal.

**9. A Szövetség alapszabályának módosítása és kiegészítése**

9.1. A Szövetség alapszabályának módosítása és kiegészítése a Közgyűlés hatáskörébe tartozik.

9.2. A Szövetség Alapszabályának a módosításáról vagy kiegészítéséről szóló határozat abban az esetben minősül elfogadottnak, amennyiben azt a Közgyűlésen jelenlévő tagok háromnegyede szavazza meg.

9.3. A Szövetség Alapszabályának valamennyi módosítását és kiegészítését állami nyilvántartásba kell venni, amennyiben a hatályos jogszabályok nem rendelkeznek másként.

9.4. Az Alapszabály módosításáról szóló határozatot a törvényben meghatározott módon iktatni kell egy jegyzőkönyv formájában.

9.5. A Szövetség értesíti a kompetens állami nyilvántartó szervet az Alapszabály módosításáról a Közgyűlés határozatát követően legfeljebb 60 napon belül.

**10. A Szövetség tevékenységének megszüntetése**

10.1. A Szövetség tevékenysége megszüntethető a jogi személy megszüntetésével (önmegszüntetés) vagy átszervezésével (egy hasonló tevékenységi körrel rendelkező civil szervezettel történő egyesülés), illetve a Szövetség betiltásáról szóló bírósági határozat alapján.

10.2. Az önmegszüntetésről szóló döntést a közgyűlés hozza meg.

10.3. Az önmegszüntetésről szóló döntés elfogadását követően a Közgyűlés létrehoz egy bizottságot, melynek feladata a Szövetség jogi személyének a megszüntetése, valamint döntést hoz a Szövetség vagyonának a felhasználásáról a megszüntetés után.

10.4. A Szövetség megszüntetése esetében a vagyonát át kell adni egy vagy több, hasonló tevékenységi körrel rendelkező nonprofit szervezet részére vagy az állami költségvetésbe.

10.5. A megszüntetésről szóló állami bejegyzés nyilvántartásba vételének napján megszűnik a Szövetség jogi személynek a létezése, és a megszüntetésért felelős bizottság megkezdi a működését.

10.6. A Szövetség átszervezése egy másik, azonos státusszal rendelkező szervezettel történő egyesülés formájában történhet. Az átszervezés a Szövetség megszüntetéséről és egy másik szervezettel történő egyesülésről szóló határozat alapján történik, valamint az ezzel összhangban lévő, az egyesülést engedélyező határozattal, amelyet az egyesülés tárgyát képező Szervezet hozott meg.

10.7. A Szövetség másik civil szervezetbe történő belépése nem minősül átszervezésnek, és nem vonja maga után a Szövetség tevékenységének a megszűnését. 10.8. Amennyiben a Szövetség tevékenységének a megszüntetése bírósági határozat alapján történik, úgy a bírósági határozat szerint a Szövetség valamennyi vagyona az állami költségvetésbe kerül.